  Майя Бывальцева «Усьтэм кар» VII фестиваль улсын 13-тӥ инвожое Ижкарын Суредан искусствоосъя элькун музейлэн азбараз удмурт егитъёслэн лулчеберетъя «Тысь» фестивальзы ортчиз. Программазэ кылдытӥсь Дарали Лели одӥг интые люказ егит крезьгурасьёсты, дизайнеръёсты, гожъясьёсты. Солэн верамезъя, удмурт лулчеберет гуртын гинэ ӧвӧл, карын но улэ. Но татын со мукетгес, отчы туала улонысь пӧртэм ӧръёс пӧлэстӥсько. Егитъёслы со валамонгес потэ, но со дыре ик вашкалаеныз но тунсыкъяськон уг ышы. Сое адӟыны луиз крезьгуръя пӧртэм группаослэн но нимаз кырӟасьёслэн ужъёсысьтызы. Юри фестивале шуыса Ижкаре Казаньысь лыктӥз крезьгурась но кырӟась, таяз арын оштолэзе Европаысь ӧжыт лыдъем калыкъёслэн кылъёсынызы кырӟанъя калыккуспо конкурсын 3-тӥ инты басьтӥсь Павел Александров. Бигерын улыса, зэмос вашкала удмурт крезьгур, удмурт лулчеберет, удмурт кыл уг тырмы, мӧзмон кылдэ, шуэ со, соин ик шер ке но, Удмуртие вуылэ. Фестивальын бавлы удмуртъёслэсь фольклорзэс возьматыны малпаз. Казаньысь консерваториын дышетскись вашкала гуртъёсты туалаеныз герӟаны эскере. Адямиослы кельше кадь, шуэ со. Озьы ик солы тунсыко, кыӵе крезьгурез шудо Удмуртиын улӥсь егитъёс. «Мукет группаосты кылзӥськем потэ. «Сайлент Ву Гурез» («Silent Woo Goore») мынам туж кемалась улэпкын кылзӥськем потэ вал. Мон понна со эталон — туала удмурт крезьгурез кызьы кулэ возьматыны. Соос туж уно выступать каризы Европаын, со крезьгурез тодо. Со сяна, тани мынам вань эше, Маша Бочкарёва, со но туж трос экспериментъёс лэсьтэ, со но консерваториын али дышетске. «Дукес» группа туннэ татын луэ, соос удмурт фольклорез туалагес карыны тыршо, соосты но кылзӥськем потэ», — мылкыдъёссэ вераз Павел Александров. «Дукес» группаысь егитъёс — Татьяна Тихонова, Лилия Леонтьева но Евгений Бикузин — «Тысь» фестивальын нырысетӥ альбоменызы тодматӥзы. Удмурт кылын туала кырӟанъёсты быдэстӥзы Башкириысь Ксения Ахметханова но Можгаысь Мария Гроздова. Озьы ик шудонъёс, эктонъёс, мастер-классъёс ортчизы, егит гожъясьёс — Мария Векшина но Дарали Лели — выль романъёсысьтызы люкетъёссэ лыдӟизы. Со сяна, дизайнеръёслэсь, кибашлыослэсь ужъёссэс, газет-журналъёсты, крезьгуро дискъёсты басьтыны луиз. Егитъёслэн лулчеберетъя «Тысь!» фестивальзы Ижкарын Ужрадэ лыктӥз Удмуртиысь йӧскалык политикая министрлэсь ужзэ быдэсъясь Лариса Буранова но. Солэн верамезъя, министерство каръёсын улӥсь егитъёсын ужанлы нимысьтыз саклык висъя. Соос асьсэдыз, удмурт кылзэс, лулчеберетсэс возьматыны мед быгатозы, мукет адямиослы тунсыко мед луозы шуыса. «Азьло туж трос стереотипъёс вал удмуртъёс сярысь. Удмурт — со гуртын улӥсь адями, удмурт — со пересьгес, удмурт кылын пересь адямиос песяйёс верасько. <…> Али мон туж шумпотӥсько, удмурт калыклэн ымнырыз егитгес луэмын, сое социология но возьматэ. Каръёсын улӥсь адямиослы удмуртъёс али мукет ымныръёсын адско. Удмурт ымныр — со Дарали, «Silent Woo Goore», «Намер» (удмурт дизайн-студия — ред.)… Туж трос егит нылъёс но пиос татын, кудъёсыз асьсэдыз гажаса, асьсэдыз туж вылӥ пуктыса но мон шуысал, возьмато мон удмурт шуыса — учке, кыӵе ми, кыӵе асьмелэн кылмы, кыӵе асьмелэн сямъёсмы, кыӵе асьме кырӟанъёсмы, кызьы ми туала кар пространствоын улӥськом. Туннэ ӝыт сыӵе маркер мон шуысал, маин улэ асьме туала удмурт егит культура. Азьланяз туж трос луонлыкъёс вань, туж трос вормонъёс вань. Удмурт лулчеберет понна, удмурт калыкмы понна курдыт ӧвӧл ни», — пусйиз Лариса Буранова. Мар фестивальын лэсьтӥське, ваньмыз кельше шуыса вераз Удмуртиысь лулчеберетъя но туризмъя министрлэсь ужзэ быдэсъясь Владимир Соловьёв но. «Вашкала кырӟанъёсты туала пала берыктыса егит нылъёс но пиос ке кырӟало, мон валасько, асьме калыклэн ӵуказе нуналэз вань шуыса. Со цепочкаос, кудӥз ке вань йылолъёсын, историын, со уз тӥяськы. Та концерт монэ шумпоттэ мукетыныз но — кырӟасьёс гинэ ӧвӧл егитъёс, кылзӥськисез но егитъёс, соос уг кошко, уг пазьгисько, кылзӥськыса сыло, со суред монэ туж шумпоттэ», — вераз Владимир Соловьёв. «Тысь» фестивальлэн кутсконаз тодосчи Альберт Разин егитъёсты пыкылӥз, соос Шундыпуксён пала учко, отысь адӟем каро шуыса, нош отын, солэн верамезъя, лулыз ӧвӧл. Но ужрад возьматӥз, егитъёс вашкалазэ но уг вунэто шуыса, ӵапак со творчествозылэн инъетэз луэ. Тегъёс: Лулчеберет Ижкар егитъёс Удмуртия удмуртъёс ВладимирСоловьёв ЛарисаБуранова крезьгур  